# Zygmunt III Waza

| Zygmunt III Waza |
| --- |
|  |
| Sünniaeg |
20. juuni 1566 Gripsholmi loss |
| Surmaaeg |
19. aprill 1632 (Juliuse kalendris) (65-aastaselt) Varssavi (Rzeczpospolita) |
| Amet |
metseen |
| Lapsed |
Władysław IV Waza |
| Autogramm |
|  |
| [muuda Wikidatas] |

**Zygmunt III Waza** (**Sigismund III Vasa**, 20. juuni 1566 Södermanlandi lään, Gripsholm Rootsi kuningriik – 30. aprill 1632 Varssavi Rzeczpospolita) oli Rootsi kuninga Johan III poeg. Ta valiti 1587. aastal Rzeczpospolita kuningaks (1587–1632), isa surma järel 1592. aastal sai ka Rootsi kuningaks (1592–1599).

## Poola kuningana

1586. aastal suri Poola kuningas Stefan Batory ning uue Rzeczpospolita valitseja valimisprotsessis olid Poola troonile kandidaatideks Stefan Batory vennapoeg kardinal András Báthory, Austria hertsog ja Stefan Batory abikaasa Anna Jagellonica, õe Jagelloonide dünastiast Katarina Jagellonica ja Rootsi kuninga Johan III poeg Sigismund. Osa šlahta magnaate Samuel Zborowski juhtimisel pooldas Austria ertshertsogi Maximilian III valimist, kuid Krooni suurhetman Jan Zamoyski pooldas Sigismundi. 1588. aastal valiti Rootsi prints Sigismund Zygmunt III Waza nime all Poola kuningaks.

Zygmunt III Waza
## Võitlus Rootsi trooni pärast

Pärast oma isa Johan III surma (1592) sai Sigismund ka Rootsi troonile. Katoliiklasest Sigismundil tekkis luterlikus Rootsis palju vastaseid, keda juhatas tema onu Södermanlandi hertsog Karl. Kuna Sigismund viibis Poolas, juhtis riiki tegelikult just Karl. 1598. aastal saabus Sigismund koos suure väega Rootsi, et suruda temavastane opositsioon maha. Sellega sai alguse aastatel 1598–1599 kestnud kodusõda (Sõda Sigismundiga). Hoolimata esialgsest edust sai Sigismund Stångebro lahingus rängalt lüüa ning oli sunnitud Rootsi troonist loobuma ja Poolasse naasma. Karl asus Rootsit regendina valitsema.

## Sõjad Rootsiga

Sigismund soovis siiski taas Rootsis võimule pääseda ning tema edasised plaanid olid seotud Rootsi vallutamisega. Esmalt soovis ta vallutada Rootsi võimu all olevad Eesti ala. Rzeczpospolita šlahta toetas plaanitavat sõda, kuna oletati, et sõjategevus piirdub vaid Eesti aladega. Ning kuna usuti, et Rootsi on nõrk vastane, siis loodeti vallutatavatel aladel endale peatselt uusi maavaldusi saada. Poolakate enesekindlus põhines peamiselt 16. sajandi edukatel sõdadel. Ka oli Poolas 10 miljonit elanikku Rootsi 1 miljoni vastu.

 *Pikemalt artiklis Poola-Rootsi sõda (1600–1629)*, Poola-Rootsi sõda (1600–11), (1617–18), (1621–25), (1626–29)
Rootsi vastu kulges sõda vahelduva eduga, kuid alates 1621. aastast kaldus sõjaõnn Poola kahjuks, nii et 1629. aastal pidi Poola Altmargi vaherahuga Liivimaa ehk tänapäeva Põhja-Läti ja Lõuna-Eesti Rootsile loovutama.

## Sõjad Moskva tsaaririigi pärast

Zygmunt oli kahtlemata ambitsioonikas mees ning nii võttis ta endale lisaks Rootsi troonile naasmise plaanile ka kohustuse alistada Venemaa. Ta pidi oma valitsusaja jooksul pidevalt sõdima nii Rootsi kui ka Venemaaga.

Venemaaga otsest sõjategevust ei toimunud, küll püüdis Zygmunt saavutada Poola-meelse võimu tekkimist. Et ta oli äge katoliiklane, siis lootis ta ka Venemaa katoliku usku pöörata. Esialgu toetas ta Poola-meelseid Vale-Dmitrisid, nende surma järel tungis aga avalikult sõjaga Venemaale ning pani 1610. aastal Moskvas troonile oma poja Władysławi. Rootsile see muidugi ei meeldinud, Moskoovia Segaduse ajal ajal toetas Rootsi Moskva tsaari Vassili IV-t, vältimaks Poola-Leedu valitseja Zygmunt III Waza ülemvõimu kehtestamist Kesk- ja Ida-Euroopas. 1609. aastal sõlmiti Viiburis sõjaline liiduleping ning rootsi väed tungisid Jakob De la Gardie juhtimisel Novgorodimaale ja okupeerisid selle. 1610. aasta 4. juuli osales De la Gardie vägi koos vürst Dmitri Šuiski ja Andrei Vassiljevitš Golitsõniga Klušino lahingus, mis kaotati arvulises vähemuses olnud Poola-Leedu vägedele, mida juhtis Poola Krooni välihetman Stanisław Żółkiewski ja mis lõppes Vene-Rootsi vägede lüüasaamisega. Tsaar Vassili IV valitsemisaeg lõppes ja ta pügati mungaks. Et Poola ja Rootsi hakkasid nüüd omavahel võitlema, said venelased hinge tõmmata ja vallutasid 1613. aastal Moskva tagasi, pannes suurvürstitroonile Mihhail Romanovi. Sõda Poolaga lõppes 1618. aastal, rahulepinguga sai Poola endale mõningaid piiriäärseid alasid.

Zygmunt III Waza sarkofaag Krakówis Waweli katedraali krüptis
 *Pikemalt artiklis Vene-Poola sõda (1609–1618)*
Zygmunt III püüdis ka kuningavõimu tugevdada, tahtes muuta seda päritavaks, kuid see kava tal ebaõnnestus. Siiski oli ta kokkuvõttes üpris edukas kuningas ning tegelikult ka viimane Poola monarh, kelle ajal oli riik Ida-Euroopa tugevaim.

Zygmunt III suri 1632. aastal Varssavis ja on maetud Krakówis Waweli katedraalis.

## Järglased

* Władysław IV Waza (1595–1648), Vene tsaar 1610–1613, Rzeczpospolita kuningas 1632–1648
* Jan II Kazimierz Waza (1609–1672), Rzeczpospolita kuningas 1648–1668

### Sugupuu

|  |  |  |  |
| --- | --- | --- | --- |
|  **Zygmunt III Waza (1566–1632)**  | Rootsi kuningas Johan III (1537–1592) | Rootsi kuningas Gustav I (1496–1560) | Erik Johansson (Vasa) (u 1470–1520) |
| Cecilia Månsdotter (Eka) (u 1476–1523) |
| Margareta Eriksdotter (Leijonhufvud) (1516–1551) | Erik Abrahamsson (Leijonhufvud) (suri 1520) |
| Ebba Eriksdotter (Vasa) (suri 1549) |
| Poola ja Leedu printsess Katarina Jagellonica (1526–1583) | Poola kuningas ja Leedu suurvürst Zygmunt I (1467–1548) | Poola kuningas ja Leedu suurvürst Kazimierz IV (1427–1492) |
| Austria printsess Elisabeth (1436–1505) |
| Milano printsess Bona Sforza (1494–1558) | Milano hertsog Gian Galeazzo Sforza (1469–1494) |
| Napoli printsess Isabella (1470–1524) |

## Välislingid

* Väljavõte Eestimaa rüütelkonna genealoogilisest käsiraamatust

|  |  |  |
| --- | --- | --- |
| Eelnev **Stefan Batory** | **Poola kuningas** 1587–1632 | Järgnev **Władysław IV** |
| Eelnev **Johan III** | **Rootsi kuningas** 1592–1599 | Järgnev **Karl IX** |